
[bookmark: TextBodyBegin]Európsky parlament,
–	so zreteľom na svoje predchádzajúce uznesenia o Arménsku,
–	so zreteľom na Dohodu o komplexnom a posilnenom partnerstve medzi Európskou úniou a Európskym spoločenstvom pre atómovú energiu a ich členskými štátmi na jednej strane a Arménskou republikou na strane druhej[footnoteRef:1], [1:  	Ú. v. EÚ L 23, 26.1.2018, s. 4, ELI: https://eur-lex.europa.eu/eli/agree_internation/2018/104/oj.] 

–	so zreteľom na zákon prijatý Národným zhromaždením Arménska 26. marca 2025, ktorým sa začal proces pristúpenia Arménska k Európskej únii,
–	so zreteľom na prejav, ktorý predniesol predseda vlády Nikol Pašinjan v Európskom parlamente 11. marca 2026,
–	so zreteľom na spoločné tlačové vyhlásenie z 3. decembra 2025 v nadväznosti na šieste zasadnutie Rady pre partnerstvo medzi EÚ a Arménskom,
–	so zreteľom na prijatie strategického programu partnerstva medzi Arménskom a EÚ,
–	so zreteľom na plán odolnosti a rastu EÚ – Arménsko a investičné záväzky EÚ v rámci stratégie Global Gateway,
–	so zreteľom na závery politického a bezpečnostného dialógu medzi EÚ a Arménskom z 3. februára 2026,
–	so zreteľom na rozhodnutie Rady (SZBP) 2025/211 z 30. januára 2025[footnoteRef:2], ktorým sa predlžuje mandát misie Európskej únie v Arménsku (EUMA) o dva roky, [2:  	Ú. v. EÚ L, 2025/211, 31.1.2025, ELI: http://data.europa.eu/eli/dec/2025/211/oj.] 

–	so zreteľom na rozhodnutie Rady (SZBP) 2026/894 z 21. apríla 2026[footnoteRef:3], ktorým sa zriaďuje partnerská misia EÚ v Arménsku (EUPM Armenia) v rámci spoločnej bezpečnostnej a obrannej politiky (SBOP), [3:  	Ú. v. EÚ L, 2026/894, 22.4.2026, ELI: http://data.europa.eu/eli/dec/2026/894/oj.] 

–	so zreteľom na rozhodnutie Rady (SZBP) 2024/2010 z 22. júla 2024[footnoteRef:4], ktorým sa prijíma vôbec prvé opatrenie pomoci v rámci Európskeho mierového nástroja na podporu arménskych ozbrojených síl, [4:  	Ú. v. EÚ L, 2024/2010, 23.7.2024, ELI: http://data.europa.eu/eli/dec/2024/2010/oj.] 

–	so zreteľom na ratifikáciu rámcovej dohody o účasti na SBOP medzi Európskou úniou a Arménskom[footnoteRef:5], ktorá bola privítaná v spoločnom tlačovom vyhlásení z 3. decembra 2025 po šiestom zasadnutí Rady pre partnerstvo medzi EÚ a Arménskom, [5:  	Dohoda medzi Európskou úniou a Arménskou republikou, ktorou sa zakladá rámec pre účasť Arménskej republiky na operáciách krízového riadenia Európskej únie (Ú. v. EÚ L, 2025/1553, 31.7.2025, ELI: http://data.europa.eu/eli/agree_internation/2025/1553/oj).] 

–	so zreteľom na mierový samit, ktorý sa konal 8. augusta 2025 vo Washingtone,
–	so zreteľom na správu misie o odhade potrieb v súvislosti s parlamentnými voľbami v Arménsku 7. júna 2026, ktorú uverejnil Úrad pre demokratické inštitúcie a ľudské práva (ODIHR) Organizácie pre bezpečnosť a spoluprácu v Európe, a na prácu Rady Európy v oblasti noriem týkajúcich sa volieb, slobody médií a integrity informácií, 
–	so zreteľom na svoje uznesenie z 15. apríla 2015 o 100. výročí genocídy Arménov[footnoteRef:6], [6:  	Ú. v. EÚ C 328, 6.9.2016, s. 2.] 

–	so zreteľom na článok 136 ods. 2 a 4 rokovacieho poriadku,
A.	keďže vzťahy medzi EÚ a Arménskom vstúpili do novej fázy, ktorá sa vyznačuje vyššou úrovňou politickej angažovanosti a rozšírenými bezpečnostnými vzťahmi; keďže tieto vzťahy sú založené na spoločných hodnotách vrátane demokracie, právneho štátu a dodržiavania ľudských práv a základných slobôd; keďže Rada pre partnerstvo medzi EÚ a Arménskom prijala nový strategický program ako významný krok pri posilňovaní dvojstranných väzieb, ktorý zahŕňa demokraciu, reformu súdnictva, ľudské práva a širokú škálu ďalších oblastí na základe komplexnej a posilnenej dohody o partnerstve; keďže EÚ opätovne potvrdila svoju neochvejnú podporu programu reforiem Arménska a jeho úsiliu bojovať proti hybridným hrozbám, ako aj pokroku, ktorý dosiahlo v dialógu o liberalizácii vízového režimu, a únijnému plánu odolnosti a rastu pre Arménsko vo výške 270 miliónov EUR; keďže Arménsko uskutočnilo v posledných rokoch významné reformy; keďže je nevyhnutné, aby došlo k ďalšiemu zlepšeniu;
B.	keďže 26. marca 2025 arménsky parlament prijal zákon o začatí procesu pristúpenia Arménska k EÚ, čím vyjadril túžbu krajiny stať sa členom EÚ;
C.	keďže nový strategický program prijatý v decembri 2025, ktorý vychádza z úplného vykonávania komplexnej a posilnenej dohody o partnerstve, sa vzťahuje na celý rad oblastí vrátane demokracie a právneho štátu, reformy súdnictva a ľudských práv; keďže výber týchto oblastí preukazuje zvrchovaný záväzok Arménska dodržiavať demokratické normy a zásady právneho štátu v súlade s normami a hodnotami EÚ;
D.	keďže ôsmy samit Európskeho politického spoločenstva a vôbec prvý samit EÚ – Arménsko sa uskutočnia v Jerevane 4. a 5. mája 2026, čo je historickým prejavom európskej solidarity s Arménskom; keďže samit EÚ – Arménsko, na ktorom sa stretnú predseda Európskej rady, predsedníčka Komisie a podpredsedníčka Komisie/vysoká predstaviteľka Únie pre zahraničné veci a bezpečnostnú politiku, má priniesť konkrétne výsledky pre dvojstranné vzťahy s osobitným zameraním na prepojenosť v oblasti energetickej, dopravnej a digitálnej infraštruktúry a na mier, bezpečnosť a prosperitu v Zakaukazsku;
E.	keďže 21. apríla 2026 Rada zriadila partnerskú misiu EÚ v Arménsku (EUPM Armenia) v rámci SBOP, ktorá je ďalším príspevkom k posilneniu demokratickej odolnosti Arménska a jeho schopnosti zvládať krízy; keďže táto misia bude podporovať Arménsko pri riešení viacúrovňových hrozieb, ako je zahraničná manipulácia s informáciami a zahraničné zasahovanie, kybernetické útoky a nezákonné finančné toky; keďže zriadenie tejto misie potvrdzuje, že demokratická bezpečnosť je teraz jedným zo základných pilierov partnerstva medzi EÚ a Arménskom; keďže misia EUPM Armenia bude arménskym inštitúciám poskytovať strategické poradenstvo a budovanie kapacít s cieľom pomôcť im reagovať na takéto hrozby;
F.	keďže 7. júna 2026 sa budú v Arménsku konať parlamentné voľby, ktoré sú strategicky dôležité nielen pre upevnenie domácej demokracie, ale aj pre udržateľnosť mieru, reforiem a užšej spolupráce s EÚ; keďže integrita volieb závisí od existencie podmienok pre slobodné, spravodlivé a pluralitné voľby, silných inštitúcií, nezávislých médií a spoľahlivých záruk proti dezinformáciám, nezákonnému financovaniu, kupovaniu hlasov a iným formám škodlivého zasahovania; keďže Úrad pre demokratické inštitúcie a ľudské práva (ODIHR) zaznamenal obavy týkajúce sa pripravenosti okrskových komisií, kybernetickej bezpečnosti, predčasného začiatku kampane, zneužívania administratívnych zdrojov, transparentnosti financovania kampane a polarizácie médií; keďže zahraničné zasahovanie – najmä systematické hybridné operácie Ruska vykonávané s pomocou jeho zástupných aktérov vrátane dezinformačných kampaní, kybernetických operácií, hospodárskeho tlaku a mobilizácie miestnych zástupných aktérov – čoraz častejšie prebieha prostredníctvom domácich zosilňovacích hlasov, ako sú niektorí náboženskí aktéri a oligarchické siete, čo kopíruje vzorce pozorované pri nedávnych voľbách v Moldavsku a Gruzínsku;
G.	keďže Vladimir Putin vyvíjal počas stretnutia 1. apríla 2026 nátlak na predsedu vlády Arménska Nikola Pašinjana, aby zadržiavanému rusko-arménskemu miliardárovi Samvelovi Karapetjanovi umožnil zúčastniť sa na nadchádzajúcich voľbách v Arménsku;
H.	keďže misia EÚ v Arménsku naďalej zohráva kľúčovú úlohu pri prispievaní k stabilite, budovaniu dôvery a ľudskej bezpečnosti v oblastiach postihnutých konfliktom; keďže 30. januára 2025 Rada predĺžila mandát misie EÚ v Arménsku o dva roky; keďže misia EÚ v Arménsku zohráva kľúčovú stabilizačnú úlohu pozdĺž arménsko-azerbajdžanskej hranice; keďže prispieva aj k pozorovaniu situácie na mieste a podávaniu správ o nej a k podpore budovania dôvery medzi Arménskom a Azerbajdžanom;
I.	keďže mierový proces medzi Arménskom a Azerbajdžanom zaznamenal výrazný posun vpred a vznikajú plány na vytvorenie multimodálneho tranzitného prepojenia cez arménske územie, ktoré by spojilo kontinentálny Azerbajdžan s jeho Nachičevanskou autonómnou republikou, a to pri plnom rešpektovaní zvrchovanosti, územnej celistvosti a jurisdikcie Arménska, a ktoré predstavuje kľúčový nástroj na zníženie hospodárskej závislosti Arménska od Ruska; keďže EÚ prostredníctvom partnerstva EÚ s Arménskom v oblasti prepojenosti a iniciatívy Križovatka mieru tento proces plne podporuje;
1.	potvrdzuje svoju silnú vieru v odhodlanie arménskych orgánov presadzovať slobodné, spravodlivé a transparentné voľby a vyjadruje podporu ich úsiliu o ochranu demokratických inštitúcií pred vonkajším zasahovaním;
2.	vyjadruje plnú podporu slobodným, spravodlivým, pluralitným a pokojným parlamentným voľbám v Arménsku v júni 2026, ktorých výsledok musí určiť výlučne arménsky ľud; zdôrazňuje význam nezávislosti volebnej správy, rovnakých podmienok kampane pre všetkých kandidátov, plurality médií a plného dodržiavania základných slobôd počas celého volebného cyklu; požaduje spoľahlivé záruky proti dezinformáciám, nezákonnému financovaniu, kupovaniu hlasov a nátlaku a posilnenú ochranu volebnej infraštruktúry, transparentnosť financovania kampane a podporu iniciatív na overovanie faktov a podporu občianskej spoločnosti, a to aj prostredníctvom mechanizmov výmeny informácií a včasného varovania; požaduje účasť rozsiahlych medzinárodných a domácich volebných pozorovateľských misii, a to aj misie vedenej Úradom pre demokratické inštitúcie a ľudské práva, a plnú spoluprácu s týmito misiami;
3.	dôrazne odsudzuje zahraničnú manipuláciu s informáciami a zahraničné zasahovanie, dezinformačné kampane a iné hybridné hrozby namierené proti Arménsku, najmä tie, ktoré vychádzajú z Ruska a od jeho zástupných aktérov, a to aj v podobe kybernetických útokov, nezákonného politického financovania a využívania domácich aktérov vrátane oligarchických sietí na posilnenie takýchto hrozieb; zdôrazňuje, že tieto hrozby majú štrukturálny a dlhodobý charakter a treba sa neustále snažiť posilňovať demokratickú odolnosť aj mimo volebného cyklu; v tejto súvislosti víta zriadenie misie EUPM Armenia a vyzýva na posilnenie podpory EÚ prostredníctvom strategickej komunikácie, mediálnej gramotnosti, budovania kapacít v oblasti kybernetickej bezpečnosti a štruktúrovanej spolupráce s online platformami; vyzýva arménske orgány, aby v plnej miere zaručili dodržiavanie práv opozície, nezávislosti súdnictva a slobody prejavu;
4.	berie na vedomie osobitné výzvy spojené s prítomnosťou početnej ruskej komunity vrátane osôb s dvojakou štátnou príslušnosťou v Arménsku a zdôrazňuje potrebu ostražitosti voči akýmkoľvek pokusom o využitie tejto situácie na zasahovanie do volieb;
5.	víta silný impulz vo vzťahoch medzi EÚ a Arménskom a pokračujúci záväzok Arménska k demokracii, právnemu štátu, ľudským právam a ambicióznym politickým a hospodárskym reformám;
6.	víta prijatie nového strategického programu partnerstva medzi EÚ a Arménskom, pokrok dosiahnutý pri vykonávaní komplexnej a posilnenej dohody o partnerstve, pokrok v dialógu o liberalizácii vízového režimu a pokračujúce vykonávanie plánu odolnosti a rastu; v tejto súvislosti víta legislatívne a politické úsilie Arménska zamerané na prehĺbenie vzťahov s EÚ;
7.	víta usporiadanie ôsmeho samitu Európskeho politického spoločenstva a vôbec prvého samitu EÚ – Arménsko 4. a 5. mája 2026 v Jerevane ako výnimočný a historický míľnik; domnieva sa, že usporiadanie oboch po sebe nasledujúcich samitov v Jerevane vysiela jednoznačný politický signál celoeurópskej solidarity s Arménskom a záväzku EÚ podporovať program Arménska v oblasti mieru, reforiem a odolnosti; vyzýva vedúcich predstaviteľov EÚ a Arménska, aby využili túto príležitosť na vytvorenie ambicióznych a konkrétnych cieľov;
8.	víta prijatie právneho predpisu, ktorým táto krajina vyjadruje svoju túžbu stať sa členom EÚ, a vyzýva inštitúcie EÚ a arménske orgány, aby podporili túto politickú voľbu praktickými krokmi, ktoré budú založené na demokracii, zásadách právneho štátu a základných slobodách;
9.	vyzýva Komisiu, Európsku službu pre vonkajšiu činnosť a členské štáty, aby prehĺbili spoluprácu s Arménskom v oblasti demokratickej správy vecí verejných, právneho štátu, reformy súdnictva, boja proti korupcii, kybernetickej bezpečnosti a odolnosti voči hybridným hrozbám a aby zvýšili dostupnú podporu pre nezávislé médiá, občiansku spoločnosť, miestne inštitúcie a verejnú správu orientovanú na reformy; vyzýva na úzku koordináciu s medzinárodnými partnermi pri podpore tohto úsilia;
10.	dôrazne podporuje pokračujúce úsilie Arménska o mier, zmierenie a úplnú normalizáciu vzťahov s Azerbajdžanom; víta pokrok dosiahnutý v mierovom procese a vyzýva obe strany, aby pristúpili ku komplexnej a právne záväznej mierovej dohode; zdôrazňuje, že akýkoľvek udržateľný mier musí byť založený na rešpektovaní zvrchovanosti, územnej celistvosti a nedotknuteľnosti hraníc;
11.	nabáda na posilnenú výmenu informácií a spoluprácu s Moldavskou republikou s podporou EÚ vzhľadom na porovnateľné skúsenosti so zasahovaním do volieb;
12.	opakuje svoju podporu právam Arménov v Náhornom Karabachu vrátane ochrany ich identity, majetku a kultúrneho dedičstva a ich právu na bezpečný, nerušený a dôstojný návrat s primeranými medzinárodnými zárukami; žiada, aby osoby zodpovedné za ničenie arménskeho kultúrneho a náboženského dedičstva boli brané na zodpovednosť a aby bola vyslaná medzinárodná hodnotiaca misia;
13.	odsudzuje nespravodlivé zadržiavanie arménskych vojnových zajatcov, zadržiavaných osôb a rukojemníkov Azerbajdžanom; požaduje ich okamžité a bezpodmienečné prepustenie; berie na vedomie doterajšie kroky a vyzýva na prijatie ďalších opatrení na budovanie dôvery; vyzýva na úplné dodržiavanie medzinárodného humanitárneho práva a práva v oblasti ľudských práv;
14.	vyzýva EÚ, aby zintenzívnila finančnú a technickú pomoc Arménsku, a to aj prostredníctvom plánu odolnosti a rastu, so zameraním na posilnenie inštitucionálnej odolnosti, energetickej bezpečnosti, digitálnej správy a hospodárskej diverzifikácie a na zníženie štrukturálnych závislostí v kritických odvetviach, ako sú energetika, doprava a infraštruktúra; nabáda arménsku vládu, aby nadviazala na reformy ďalšími krokmi;
15.	víta prijatie stratégie občianskej spoločnosti v rámci misie EÚ v Arménsku; považuje to za dôležitý krok pri rozširovaní spolupráce misie s arménskou občianskou spoločnosťou nad rámec jej hlavného mandátu na monitorovanie bezpečnosti a nabáda misiu EÚ v Arménsku, aby v rámci svojho príspevku k demokratickej odolnosti posilnila svoj dosah na miestnych demokratických aktérov, komunitné organizácie a nezávislé médiá; oceňuje prácu arménskej občianskej spoločnosti pri vyšetrovaní kampaní zahraničného zasahovania, kybernetických útokov a dezinformácií na internete;
16.	víta pokračujúce úsilie o normalizáciu vzťahov medzi Arménskom a Tureckom ako dôležitý príspevok k regionálnej stabilite, zmiereniu a prepojenosti; vyzýva obe strany, aby aj naďalej v dobrej viere uskutočňovali ďalšie kroky na budovanie dôvery vrátane opätovného otvorenia hraníc ako významného príspevku k regionálnej stabilite, zmiereniu a prepojenosti;
17.	poveruje svoju predsedníčku, aby postúpila toto uznesenie Rade, Komisii, podpredsedníčke Komisie/vysokej predstaviteľke Únie pre zahraničné veci a bezpečnostnú politiku, vládam a parlamentom členských štátov, prezidentovi, vláde a parlamentu Arménskej republiky, Organizácii pre bezpečnosť a spoluprácu v Európe, Rade Európy a Organizácii Spojených národov.

